Þekkingarnet Þingeyinga og Atvinnuþróunarfélag Þingeyinga vinna nú saman að verkefninu Tæknimennt sem byggðaaðgerð sem hlaut styrk úr Uppbyggingarsjóði Norðurlands eystra . Megin markmið verkefnisins er að ýta undir tæknimennt og stafræna færni í grunnskólum á svæðinu enda alveg óhætt að segja að aukin færni á þeim sviðum sé til framtíðar mikilvægt byggðamál . Hluti af verkefninu er að setja saman spennandi „ dótakassa “ , sem ber heitið Þingeyska snjallkistan . Þar kennir ýmissa grasa af kennslugögnum sem ætluð eru til að kenna og auka færni nemenda í forritun , kóðun , rafmagnsfræði , rýmisgreind , rökhugsun o.fl . Allt byggir þetta undir tækniþekkingu og -færni barna , viðheldur eðlislægri forvitni þeirra og frumkvöðlahæfileikum . Í kistunni er einnig er að finna vínylskera og hitapressu sem hægt er að nota til að búa til vegglímmiða , stensla , fatamerkingar o.fl . Tæknin við slíka vinnu er til að mynda sú sama og notuð er hjá trésmíðafyrirtækjum við fræsara . Uppbyggingarsjóður Norðurlands eystra styrkti verkefnið og skilyrði fyrir styrkveitingunni er að aflað yrði fjár á móti frá vinnustöðum á svæðinu til að kosta kaup á búnaði í kistuna . Því hefur verið ákveðið að leita til fyrirtækja og félagasamtaka á svæðinu um að taka þátt í verkefinu . Markmiðið er að safna kr. 500.000 þúsund og margt smátt gerir eitt stórt . Þingeyska snjallkistan stendur öllum grunnskólum á starfssvæði ÞÞ og AÞ til boða og hún mun ganga á milli skólanna í vetur og næsta vetur þar sem verkefnið er hugsað til tveggja ára . Kennarar fá því gott tækifæri til að kynnast þessum kennslugögnum , sem vonandi örvar áhuga þeirra og gerir þeim auðveldara að velja góð tæki til kennslu þegar kemur að tæknimenntun . Snjallkistan hefur þegar verið kynnt skólunum á svæðinu og framundan eru að auki „ dótadagar “ fyrir kennara sem er frekari kynning á snjallkistunni og tækifæri fyrir kennara til að prófa gögnin sem í þeim eru áður en kisturnar fara á flakk . Að loknu verkefninu verður skólunum á svæðinu gefið dótið . Stjórn og trúnaðarráð Framsýnar telur að um sé að ræða mjög áhugavert verkefni og hefur samþykkt að leggja því til kr. 100.000 , - . Ákvörðun þess efnis var tekin á fundi í vikunni .